送葉彥益縣丞之任江寧
作者：范浚
朝代：宋

paragraphs: 君不聞赤縣詩人書案牘，兩衙苦被官拘束。
自嫌不辨世間忙，猶得吟看縣牆綠。
今君器度鼎函牛，爲丞烹鮮餘地優。
更當淥水吳京邑，豪士新亭舊勝遊。
去追禮樂羣英盛，豈復區區勞貳令。
兩株松下日長哦，會有劉郎五題詠。
能來取別思依然，爲我津頭一繫船。
解手看君有知己，吹噓高翮上青天。